ഹോംഷോപ്പ് പദ്ധതിയുമായി അരീക്കോട് ബ്ലോക്ക് പഞ്ചായത്ത് അരീക്കോട്: കുടുംബശ്രീ ഉത്പാദന യൂണിറ്റുകളുടെ നേതൃത്വത്തില് പ്രാദേശികമായി നിര്മിക്കുന്ന സ്വാശ്രയ ഉത്പന്നങ്ങള്ക്ക് തദ്ദേശീയമായി വിപണി കണ്ടെത്തുന്ന കുടുംബശ്രീ ഹോംഷോപ്പ് പദ്ധതി അരീക്കോട് ബ്ലോക്ക് പഞ്ചായത്തിലെ മുഴുവന് പഞ്ചായത്തുകളിലും നടപ്പാക്കുമെന്ന് ബ്ലോക്ക് പഞ്ചായത്ത് പ്രസിഡന്റ് റുഖിയ ഷംസു പറഞ്ഞു. ബ്ലോക്ക് പഞ്ചായത്ത് ഓഫീസില് ചേര്ന്ന ജനപ്രതിനിധികളുടെയും സിഡിഎസ് ഭാരവാഹികളുടെയും സംയുക്ത യോഗത്തിലാണ് തീരുമാനം. ഉത്പാദന രംഗത്തും വിതരണ രംഗത്തുമായി അരീക്കോട് ബ്ലോക്കില് മാത്രം 700 ലധികം വനിതകള്ക്ക് സ്ഥിരം ജോലിയും സുസ്ഥിരവരുമാനവും ഉറപ്പുവരുത്താന് പദ്ധതിയിലൂടെ കഴിയും. പദ്ധതി നടപ്പിലാക്കുന്നതുമായി ബന്ധപ്പെട്ട യോഗത്തിന്റെ ഉദ്ഘാടനം ബ്ലോക്ക് പഞ്ചായത്ത് പ്രസിഡന്റ് റുഖിയ ഷംസു നിര്വഹിച്ചു. ഹരിദാസ് പുല്പ്പറ്റ അധ്യക്ഷത വഹിച്ചു. കുടുംബശ്രീ ജില്ലാമിഷന് കോഓര്ഡിനേറ്റര് ജാഫര് കക്കൂത്ത്, എഡിഎംസി സുരേഷ്കുമാര്, ഹോംഷോപ്പ് പദ്ധതി ജില്ലാ കോഓര്ഡിനേറ്റര് പ്രസാദ് കൈതക്കല്, കെ. സതീശന്, ഡിപിഎം റനീഷ് എന്നിവര് പ്രസംഗിച്ചു.